### NN 22/2015 (25.2.2015.), Pravilnik o izgledu i sadržaju službenih iskaznica i značaka službenika Porezne uprave

MINISTARSTVO FINANCIJA

451

Na temelju članka 21. stavka 4., članka 22. stavka 6. i članka 75. Zakona o Poreznoj upravi (»Narodne novine« broj 148/13, 141/14), ministarstvo financija donosi

PRAVILNIK

O IZGLEDU I SADRŽAJU SLUŽBENIH ISKAZNICA I ZNAČAKA SLUŽBENIKA POREZNE UPRAVE

I. OPĆE ODREDBE

Članak 1.

(1) Ovim se Pravilnikom uređuje:

– izgled, zaštita i sadržaj službenih iskaznica i značaka što ih nose službenici Porezne uprave koji obavljaju poslove:

a) poreznog nadzora,

b) otkrivanja porezno-kaznenih djela,

c) naplate,

d) unutarnje kontrole i nadzora,

– izgled, zaštita i sadržaj službenih iskaznica što ih nose ostali službenici Porezne uprave,

– način izdavanja, uporabe i zamjene službenih iskaznica i značka,

– postupak u slučaju gubitka, nestanka, vraćanja, oduzimanja i privremenog oduzimanja službenih iskaznica i značaka te vođenje evidencije o službenim iskaznicama i značkama.

(2) Obrasci službenih iskaznica i značke iz stavka 1. ovoga članka sastavni su dio ovoga Pravilnika.

II. IZGLED I SADRŽAJ SLUŽBENIH ISKAZNICA

Članak 2.

Službena iskaznica (dalje: iskaznica) izrađuje se tankoslojnom penetrirajućom tehnikom u plavoj boji veličine 85 x 55 mm. Iskaznice su zaštićene prozirnim plastičnim omotom.

Članak 3.

(1) Prednja strana (lice) iskaznice od »A« do »D« sadrži:

– na gornjoj lijevoj strani grb Republike Hrvatske,

– desno od grba tekst: »REPUBLIKA HRVATSKA, MINISTARSTVO FINANCIJA, POREZNA UPRAVA«,

– ispod grba Republike Hrvatske naziv: »SLUŽBENA ISKAZNICA SLUŽBENIKA S OVLAŠTENJIMA ZA«, ovlaštenje te ime i prezime službenika,

– desno od navedenog teksta prazan prostor za sliku 30 x 35 mm,

– ispod slike crvenom bojom ispisan serijski broj iskaznice i odgovarajuće slovo,

– grafičke znakove u obliku otvorene knjige s perom na lijevoj strani i vage na desnoj strani, natpis »MINISTARSTVO FINANCIJA« i kraticu »MF« te natpis »POREZNA UPRAVA« otisnute u zaštićenoj podlozi.

(2) Prednja strana (lice) iskaznice »E« sadrži:

– na gornjoj lijevoj strani grb Republike Hrvatske,

– desno od grba tekst: »REPUBLIKA HRVATSKA, MINISTARSTVO FINANCIJA, POREZNA UPRAVA«,

– ispod grba Republike Hrvatske naziv: »SLUŽBENA ISKAZNICA« te ime i prezime službenika,

– desno od navedenog teksta prazan prostor za sliku 30 x 35 mm,

– ispod slike crvenom bojom ispisan serijski broj iskaznice i odgovarajuće slovo,

– grafičke znakove u obliku otvorene knjige s perom na lijevoj strani i vage na desnoj strani, natpis »MINISTARSTVO FINANCIJA« i kraticu »MF« te natpis »POREZNA UPRAVA« otisnute u zaštićenoj podlozi.

Članak 4.

(1) Iskaznice službenika koji obavljaju poslove poreznog nadzora (Obrazac »A«), osim podataka navedenih u članku 3. stavku 1. ovoga Pravilnika, na prednjoj strani, u nazivu, sadrže i ovlaštenje »POREZNI NADZOR« te slovo »A« ispred serijskog broja.

(2) Iskaznice službenika koji obavljaju poslove otkrivanja porezno kaznenih djela (Obrazac »B«), osim podataka navedenih u članku 3. stavku 1. ovoga Pravilnika, na prednjoj strani, u nazivu, sadrže i ovlaštenje »OTKRIVANJE POREZNO KAZNENIH DJELA« te slovo »B« ispred serijskog broja.

(3) Iskaznice službenika koji obavljaju poslove naplate (Obrazac »C«), osim podataka navedenih u članku 3. stavku 1. ovoga Pravilnika, na prednjoj strani, u nazivu, sadrže i ovlaštenje »NAPLATU« te slovo »C« ispred serijskog broja.

(4) Iskaznice službenika koji obavljaju poslove unutarnje kontrole i nadzora (Obrazac »D«), osim podataka navedenih u članku 3. stavku 1. ovoga Pravilnika, na prednjoj strani, u nazivu, sadrže i ovlaštenje »UNUTARNJU KONTROLU I NADZOR« te slovo »D« ispred serijskog broja.

(5) Iskaznice službenika (Obrazac »E«), osim podataka navedenih u članku 3. stavku 2. ovoga Pravilnika, na prednjoj strani sadrže slovo »E« ispred serijskog broja.

Članak 5.

(1) Poleđina (naličje) iskaznice od »A« do »E« sadrži:

– u gornjem dijelu naznaku: »OVLAŠTENJA«, a ispod spomenute naznake, popis najznačajnijih ovlaštenja službenika Porezne uprave za porezni nadzor, otkrivanje porezno kaznenih djela, naplatu, unutarnju kontrolu i nadzor te postupak provjere,

– u donjem lijevom kutu evidencijski broj,

– ispred evidencijskog broja slovne oznake: »A« za porezni za nadzor, »B« za otkrivanje porezno kaznenih djela, »C« za naplatu, »D« za unutarnju kontrolu i nadzor, »E« za postupak provjere,

– u donjem dijelu u sredini otisnute oznake M. P. i pečat Ministarstva financija,

– u donjem desnom kutu ispisan datum izdavanja i potpis ministra.

(2) Tekst ovlaštenja i sve slovne i brojčane oznake ispisane su na bijeloj podlozi.

III. IZGLED I SADRŽAJ SLUŽBENIH ZNAČAKA

Članak 6.

(1) Službena značka (dalje: značka) izrađena je od kovine. Podloga je od mjedi. Veličina značke je 65 x 60 mm. Vanjski rub značke je u obliku hrvatskog pletera izveden u reljefu (kromiran). U središnjem dijelu značke nalazi se pozlaćeni grb Republike Hrvatske, a polja unutar grba izrađena su crvenim i bijelim emajlom. U sredini lijevo od grba je otvorena knjiga s perom, a desno vaga. Iznad grba su u plavom emajlu ovalno ispisane riječi: »REPUBLIKA HRVATSKA, MINISTARSTVO FINANCIJA«, a ispod grba su ovalno ispisane riječi: »POREZNA UPRAVA«.

(2) U donjem dijelu značke nalazi se niklana lenta na kojoj je plavim emajlom ispisano odgovarajuće slovo iz članka 4., stavka 1. do 4. ovoga Pravilnika i broj značke.

IV. ČUVANJE I UPORABA SLUŽBENIH ISKAZNICA
I ZNAČAKA

Članak 7.

(1) Iskaznica i značka službenika koji obavljaju poslove poreznog nadzora, otkrivanja porezno-kaznenih djela, naplate te unutarnje kontrole i nadzora nose se pri obavljanju službenih poslova, a čuvaju se u plavom kožnom povezu.

(2) Pri obavljanju službenih poslova u postupku provjere, službenici nose iskaznicu.

(3) Pri obavljanju službenih poslova radi predstavljanja, iskaznicu i značku nose i službenici s posebnim ovlaštenjima na položaju.

Članak 8.

(1) Kožni povez iz članka 7. ovoga Pravilnika je trostruko preklopljen. Veličina svakoga pregiba je 9 x 12 cm.

(2) Lijeva strana unutarnjeg pregiba je prozirna i predviđena za iskaznicu, a desna strana za značku. Iznad značke, na kožnom povezu upisan je tekst: »MINISTARSTVO FINANCIJA, POREZNA UPRAVA«.

Članak 9.

(1) Iskaznicom odnosno značkom dokazuje se identitet, službeno svojstvo i ovlaštenja službenika, a predočuje ih se poreznom obvezniku odnosno službeniku i namješteniku Porezne uprave na početku postupka.

(2) Službenici iz članka 1. ovoga Pravilnika smiju upotrijebiti službenu iskaznicu i značku samo u službene svrhe.

(3) Za svaku zlouporabu iskaznice i značke utvrđuje se povreda službene dužnosti i kaznena odgovornost sukladno posebnim propisima.

(4) Iskaznicu i značku zabranjeno je davati drugoj osobi.

V. IZDAVANJE SLUŽBENIH ISKAZNICA I ZNAČAKA I VOĐENJE EVIDENCIJE

Članak 10.

(1) Iskaznice i značke serije od »A« do »D« s pripadajućim kožnim povezom te iskaznice serije »E« izdaje Ministarstvo financija, Porezna uprava.

(2) Ministarstvo financija, Porezna uprava vodi i evidenciju o iskaznicama i značkama.

(3) Evidencija iz stavka 2. ovoga članka sadržava:

– naziv ustrojstvene jedinice Porezne uprave kojoj su izdane iskaznice i značke,

– broj (količinu) izdanih i danih iskaznica i značaka,

– ime i prezime službenika kojemu je izdana iskaznica i značka,

– sliku službenika veličine 30 x 35 mm,

– osobni identifikacijski broj službenika,

– naziv radnog mjesta,

– evidencijski (upisni) broj iskaznice i značke,

– serijski broj iskaznice i značke,

– datum izdavanja i preuzimanja iskaznice i značke,

– datum povrata i razlog povrata iskaznice i značke,

– potpis službenika,

– odjeljak za napomene u kojeg se upisuje podatak o gubitku iskaznice i/ili značke, privremeno oduzimanje iskaznice i značke i slično.

VI. GUBITAK ILI NESTANAK I POVRAT SLUŽBENIH ISKAZNICA I ZNAČAKA

Članak 11.

(1) Službenici koji izgube iskaznicu i/ili značku odnosno na drugi način ostanu bez iskaznice i/ili značke, dužni su o tome odmah izvijestiti svog neposredno nadređenog službenika.

(2) Nova iskaznica i značka izdat će se nakon što se izgubljenu ili na drugi način nestalu iskaznicu ili značku oglasi nevažećom u »Narodnim novinama«.

(3) Radi gubitka iskaznice i/ili značke, ustrojstvena jedinica kojoj službenik pripada dužna je provesti postupak i sastaviti izvješće o događaju te ga priložiti zahtjevu za izdavanje nove iskaznice i značke.

Članak 12.

(1) Službeniku kojemu prestane radni odnos u Ministarstvu financija, Poreznoj upravi, dužan je pri primitku rješenja o prestanku radnog odnosa, odnosno o rasporedu na drugo radno mjesto, odmah, a najkasnije u roku osam dana, predati iskaznicu i/ili značku neposredno nadređenom službeniku.

(2) U rješenju kojim se službenika udaljuje iz službe odredit će se i oduzimanje iskaznice i/ili značke.

(3) Neposredno nadređeni službenik iz stavka 1. ovoga članka dužan je primljenu iskaznicu i/ili značku dostaviti nadležnoj ustrojstvenoj jedinici u Ministarstvu financija, Poreznoj upravi.

(4) Službeniku će se privremeno oduzeti iskaznica i/ili značka ako se protiv njega provodi istraga ili je podignuta optužnica, odnosno zbog drugih opravdanih razloga do okončanja postupka.

VII. PRIJELAZNE I ZAVRŠNE ODREDBE

Članak 13.

(1) Iskaznice i značke izdane prema Pravilniku o obliku i sadržaju službenih iskaznica i značaka ovlaštenih službenika Porezne uprave (»Narodne novine« broj 98/02) i prema Pravilniku o obliku i sadržaju službenih iskaznica i značaka službenika Porezne uprave (»Narodne novine« broj 95/14) vrijedit će do izdavanja novih iskaznica i značaka nakon stupanja na snagu ovoga Pravilnika.

(2) Ministarstvo financija, Porezna uprava će za sve ustrojstvene jedinice Porezne uprave posebnom uputom utvrditi način dodjele i zamjene iskaznice i značke.

Članak 14.

Danom stupanja na snagu ovoga Pravilnika prestaje važiti Pravilnik o obliku i sadržaju službenih iskaznica i značaka službenika Porezne uprave (»Narodne novine« broj 95/14).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/15-01/46

Urbroj: 513-07-21-13/15-2

Zagreb, 5. veljače 2015.

Ministar financija
mr. sc. Boris Lalovac, v. r.

**PRILOG 1.**

OBRAZAC SLUŽBENE ISKAZNICE

Obrazac »A«

![](dodatni/434962.jpg)

Obrazac »B«

![](dodatni/434963.jpg)

Obrazac »C«

![](dodatni/434964.jpg)

Obrazac »D«

![](dodatni/434965.jpg)

Obrazac »E«

![](dodatni/434966.jpg)

**PRILOG 2.**

OBRAZAC SLUŽBENE ZNAČKE

![](dodatni/434967.jpg)

22 25.02.2015 Pravilnik o izgledu i sadržaju službenih iskaznica i značaka službenika Porezne uprave

22 25.02.2015 Pravilnik o izgledu i sadržaju službenih iskaznica i značaka službenika Porezne uprave